मायांका र अभिषेक विजेता
पश्चिमाञ्चलका अभिषेक बाँस्तोला र नेपाल पुलिस क्लबकी मायांका राणा अपराजित रहँदै १४ औं राष्ट्रिय लनटेनिस प्रतियोगिताको सिंगलमा च्याम्पियन बनेका छन् । 
काठमाडौं — पश्चिमाञ्चलका अभिषेक बाँस्तोला र नेपाल पुलिस क्लबकी मायांका राणा अपराजित रहँदै १४ औं राष्ट्रिय लनटेनिस प्रतियोगिताको सिंगलमा च्याम्पियन बनेका छन् ।  सातदोबाटोस्थित टेनिस कोर्टमा आठ खेलाडी सहभागी राउन्ड रोविनको पुरुष सिंगलमा अभिषेकले ७ खेलमा जित हात पारे । उनले मंगलबार एपीएफका सन्तोष खत्रीलाई ६–०, ६–० र पश्चिमाञ्चलकै प्रदीप खड्कालाई ६–२, ६–० को सोझो सेटमा हराए ।राष्ट्रिय च्याम्पियन आर्मीका संरक्षकभूषण वज्राचार्य दोस्रो स्थान भए । उनले ६ मा जित र १ मा हार बेहोरे । आर्मीका प्रणव खनाल (५ जित र २ हार) तेस्रो र पुलिसका कमलबहादुर भण्डारी (४ जित र ३ हार) चौथो भए । एपीएफका श्रीराम मगरले पाँचौं, एपीएफकै सन्तोष खत्रीले छैटौं, प्रहरीका दावा शेर्पा सातौं र पश्चिमाञ्चलका प्रदीप आठौं स्थानमा रहे ।अखिल नेपाल लनटेनिस संघद्वारा आयोजित प्रतियोगिताको महिला सिंगलमा मायांकाले ६ वटै खेल आफ्नो पक्षमा पारिन् । राउन्ड रोविन लिगमा ७ खेलाडी प्रतिस्पर्धी थिए । चोटका कारण आर्मीकी इरा रावतले राउन्ड रोबिन त्यागेकी थिइन् । मंगलबार मायांकाले दुई जित पाइन् । उनले आर्मीकी अभिलाषा विष्टलाई ६–३, ६–० र एपीएफकी विजिशा श्रेष्ठलाई ६–३, ६–२ को सोझो सेटमा हराइन् । ४ जित र २ हार पाएकी मायांकाकी बहिनी माहिका दोस्रो भइन् । एपीएफकी एनी माथेमा, पश्चिमाञ्चलकी गंगा शर्मा, आर्मीकी अभिलाषा विष्ट, एपीएफकी विजिशा श्रेष्ठ र एपीएफकी भगवती बिक क्रमश: तेस्रोदेखि सातौं स्थानमा रहे ।